Aalborg Kommune skal spare penge og står over for skolelukninger - forrige byråd får skylden for nuværende problemer.

Rådmand for Børn og Unge, den konservative Morten Thiessen, mener, at det er hans forgængere i byrådet, der bærer ansvaret for den spareplan til 250 millioner, som Aalborg Kommune står over for. - Skaden er sket gennem en uforsigtig investeringspolitik, og gennem et overforbrug på beskæftigelsesområdet, hvor vi har haft en bedre udvikling, end det vi har fået penge til, men vi har brugt pengene alligevel, påpeger Morten Thiessen. Forslaget om at lukke skoler er en del af et samlet sparekatalog på børne-/ungeområdet, som først udvalget skal diskutere 20. juni. Senere skal udvalgets indstilling til besparelser drøftes i økonomiudvalget og til sidst i Aalborg Byråd. Er det den socialdemokratiske ledelse i det forrige byråd, der har ansvaret der? - Det er i hvert fald byrådsflertallet. Jeg tror ikke socialdemokraterne vil tage den alene, og det er nok heller ikke dem, man skal lægge byrden på udelukkende, siger Morten Thiessen. Svært at forudsige krig Kritikken fra Thiessen går blandt andet på et stort økonomisk tab på kommunens værdipapirer. - Det er jeg ikke enig i, siger Lisbeth Lauritsen. - Det handler om, at der er nogle værdiparpirer, men hvem havde forudset, at Rusland gik ind i Ukraine eksempelvis, og at der er voldsomme prisstigninger på el. Det er jo kendt for mange, og det går naturligvis også ud over en stor kommune som vores. Så det var ikke noget I kunne have forudset? - Det mener jeg ikke, det er, siger Lisbeth Lauritsen. Med skolelukningerne vil forvaltningens udgifter falde med mellem 8,8 og 18,7 millioner per skole over de næste fire år, mens det samlet vil betyde en reduktion på 64,6 stillinger i skolevæsnet.